作者:趙必��
標題:蘭陵王
內容:畫闌直。餖飣千紅萬碧。無端被，怪雨狂風，僽柳僝花禁春色。尋芳遍楚國。誰識。五陵俊客。流水遠，題葉無情，雁足不來杳箋尺。浮生等萍跡。才卸卻歸鞍，坐未溫席。匆匆還又京華食。嘆聚少離多，漂零因甚，江南逢梅望寄驛。美人兮天北。悲惻。恨成積。悵釵玉塵生，猊金煙寂。綠楊芳草情何極。偏懶撥琵琶，愁聽羌笛。梨花院落，黃昏後，珠淚滴。